## Pravilnik o opsegu, uvjetima i načinu obavljanja poslova posredovanja pri zapošljavanju kada te poslove obavljaju pravne i fizičke osobe izvan Hrvatskog zavoda za zapošljavanje

### NN 82/1996 (4.10.1996.), Pravilnik o opsegu, uvjetima i načinu obavljanja poslova posredovanja pri zapošljavanju kada te poslove obavljaju pravne i fizičke osobe izvan Hrvatskog zavoda za zapošljavanje

# **MINISTARSTVO RADA I SOCIJALNE SKRBI**

Na osnovi članka 4. Zakona o zapošljavanju ("Narodne novine", br. 59/96)
ministar rada i socijalne skrbi donosi

## **PRAVILNIK**

### **O OPSEGU, UVJETIMA I NAČINU OBAVLJANJA POSLOVA POSREDOVANJA PRI ZAPOŠLJAVANJU KADA TE POSLOVE OBAVLJAJU PRAVNE I FIZIČKE OSOBE IZVAN HRVATSKOG ZAVODA ZA ZAPOŠLJAVANJE**

Članak 1.

Ovim Pravilnikom utvrđuju se opseg, uvjeti i način obavljanja poslova
posredovanja pri zapošljavanju kada te poslove obavljaju pravne i fizičke
osobe iz članka 4. Zakona o zapošljavanju (u daljnjem tekstu: posrednici).

Članak 2.

Posrednici iz članka 4. stavka 2. i 3. Zakona o zapošljavanju mogu obavljati
poslove posredovanja pri zapošljavanju samo državljana Republike Hrvatske
i za rad u Republici Hrvatskoj za osobe koje imaju zanimanje:

šifra zanimanja 129.11 - kućna pomoćnica

129.21 - paziteljica djece

191.61 - svirač

191.62 - pjevač

201.01 - zemljoradnik

201.21 - voćar

201.22 - voćar/vinogradar/vinar

281.11 - maser

281.03 - njegovateljica

371.41 - učitelj glazbe

371.52 - instruktor vožnje

374.31 - glumac

374.32 - kulturno-umjetnički organizator

381.52 - fizioterapeut

391.81 - voditelj programa - spiker

474.01 - glazbenik

Članak 3.

Posrednici iz članka 4. stavka 2. i 3. Zakona o zapošljavanju mogu obavljati
poslove posredovanja pri zapošljavanju pod uvjetom da:

- imaju hrvatsko državljanstvo,

- ispunjavaju uvjete iz članka 4. ovoga Pravilnika,

- poslove posredovanja pri zapošljavanju obavljaju kao registriranu
djelatnost.

Članak 4.

Zaposlenici koji kod posrednika iz članka 2. ovog Pravilnika obavljaju
poslove posredovanja pri zapošljavanju moraju kod njih biti u radnom odnosu
na neodređeno vrijeme.

Zaposlenici iz stavka 1. ovog članka odnosno posrednici iz članka 3.
ovog Pravilnika moraju imati najmanje višu stručnu spremu društvenog smjera
s tri godine radnog iskustva na kadrovskim poslovima odnosno na poslovima
posredovanja pri zapošljavanju.

Zaposlenici koji obavljaju administrativno tehničke poslove kod posrednika
ne smiju se baviti poslovima posredovanja pri zapošljavanju.

Članak 5.

Posrednici moraju posjedovati odgovarajuće radne i pomoćne prostorije
i odgovarajuću tehničku opremu, koja osigurava vođenje svih potrebnih poslova
posredovanja.

Radnom prostorijom smatra se soba odnosno izdvojena prostorija za rad
sa strankama, a pomoćnom prostorijom smatra se predsoblje (čekaonica).
Tehnička opremljenost mora osiguravati mogućnost obavljanja djelatnosti.

Članak 6.

Posrednici ne mogu registrirati ni obavljati djelatnost posredovanja
pri zapošljavanju bez prethodno pribavljene suglasnosti za obavljanje poslova
posredovanja pri zapošljavanju koju izdaje Ministarstvo rada i socijalne
skrbi uz prethodno pribavljeno mišljenje Hrvatskog zavoda za zapošljavanje.

Članak 7.

Zahtjev za izdavanje suglasnosti iz članka 6. ovog Pravilnika mora sadržavati
slijedeće podatke:

- naziv i sjedište posrednika, podatke o poslovodnom organu odnosno
osobne podatke pravne odnosno fizičke osobe posrednika (ime i prezime,
JMBG, adresa prebivališta, boravišta, podaci o rođenju, stručna sprema,
dokaz o državljanstvu, opis dosadašnjeg rada i možebitne preporuke).

Članak 8.

Naknadu za izvršeno posredovanje pri zapošljavanju posrednici mogu zahtijevati
samo od organizacije odnosno poslodavca za kojeg vrše posredovanje.

Članak 9.

Posrednici moraju voditi evidenciju o osobama koje traže zaposlenje
i organizacijama odnosno poslodavcima koji prijavljuju potrebu za zaposlenicima
prema uputama Hrvatskog zavoda za zapošljavanje.

Posrednici su dužni dokumentaciju o posredovanju i evidencije čuvati
najmanje tri godine, ukoliko posebnim propisima nije određen dulji rok.

Posrednici su dužni svako zapošljavanje osobe javiti područnoj službi
Hrvatskog zavoda za zapošljavanje.

Članak 10.

Posrednici su dužni podatke iz evidencija koje vode dostaviti Hrvatskom
zavodu za zapošljavanje na njegovo traženje.

Članak 11.

U slučaju da se prilikom obavljanja inspekcijskog nadzora utvrde nepravilnosti
u posredovanju pri zapošljavanju inspektor koji je proveo nadzor odredit
će rok za njihovo otklanjanje.

Ukoliko posrednik u ostavljenom roku ne otkloni utvrđene nepravilnosti,
inspektor će donijeti rješenje o zabrani obavljanja djelatnosti posredovanja
pri zapošljavanju. U tom slučaju posredniku prestaje suglasnost za obavljanje
poslova posredovanja pri zapošljavanju.

Ministarstvo rada i socijalne skrbi, na osnovi prestanka suglasnosti,
zatražit će od nadležnog tijela kod kojeg je posrednik registriran, brisanje
iz registra djelatnosti posredovanja pri zapošljavanju.

Članak 12.

Ministarstvo rada i socijalne skrbi uskratit će posredniku suglasnost
za obavljanje poslova posredovanja pri zapošljavanju:

- ako je to u javnom interesu,

- ako se utvrdi da obavlja poslove posredovanja pri zapošljavanju suprotno
odredbama ovog Pravilnika.

Članak 13.

Posrednici koji se bave poslovima posredovanja pri zapošljavanju, u
bilo kojem obliku, dužni su u roku od 30 dana od dana stupanja na snagu
ovog Pravilnika podnijeti Ministarstvu rada i socijalne skrbi zahtjev za
izdavanje suglasnosti za obavljanje poslova posredovanja pri zapošljavanju.

Posrednici iz stavka 1. ovoga članka koji u roku od 30 dana ne podnesu
zahtjev za izdavanje suglasnosti ili im zahtjev za izdavanje suglasnosti
bude odbijen, ne mogu više obavljati poslove posredovanja pri zapošljavanju.
Na zahtjev Ministarstva rada i socijalne skrbi briše se djelatnost posredovanja
pri zapošljavanju iz registra, kod kojega su takvi posrednici registrirani.

Članak 14.

Na dan stupanja na snagu ovog Pravilnika prestaje važiti Pravilnik o
opsegu, uvjetima i načinu obavljanja poslova posredovanja pri zapošljavanju
kada te poslove obavlja pravni subjekt izvan Zavoda za zapošljavanje ("Narodne
novine", 11/95).

Članak 15.

Ovaj Pravilnik stupa na snagu osmog dana od dana objave u "Narodnim
novinama".

Klasa: 102-02/96-01/28
Urbroj: 524-03/1-96-2
Zagreb, 26. rujna 1996.

Ministar
**Joso Škara,** v. r.

Pravilnik, NN 82/1996-1444